AIŠKINAMASIS RAŠTAS

Dėl pritarimo rengti Molėtų miesto darnaus judumo planą, Molėtų miesto darnaus judumo plano komiteto sudarymo ir nuostatų patvirtinimo

**1. Parengto tarybos sprendimo projekto tikslai ir uždaviniai**

Šio tarybos sprendimo projekto tikslas yra inicijuoti Molėtų miesto darnaus judumo plano (toliau – Planas) parengimą ir sudaryti Plano komitetą.

Darnaus judumo mieste planas – savivaldybės teritorijos bendrojo plano sprendinius papildantis ir detalizuojantis strateginio planavimo dokumentas, rengiamas patvirtintų teritorijų planavimo dokumentų ir savivaldybės strateginių planų pagrindu, siekiant atlikti visapusišką transporto ir žmonių keliavimo įpročių analizę mieste, užtikrinti darnaus judumo mieste variantų kūrimą, geresnę gyvenimo kokybę miestuose ir jų prieigose ir susisiekimą visomis transporto priemonėmis ar pėsčiomis, prioritetą teikiant viešajam keleiviniam ir bevarikliam ar aplinką mažai teršiančiam transportui.

Plano komitetas derina Plano dalis ir nagrinėja planui pateiktų fizinių ar juridinių asmenų pasiūlymus.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 22 punktas ir 16 straipsnio 4 dalis;

Darnaus judumo mieste planų rengimo gairių, patvirtintų Lietuvos Respublikos susisiekimo ministro 2015 m. kovo 13 d. įsakymu Nr. 3-108 (1.5 E) „Dėl Darnaus judumo mieste planų rengimo gairių patvirtinimo“, 5.2, 22 ir 30 punktai;

Molėtų rajono savivaldybės strateginio veiklos plano 2021–2023 metams, patvirtinto Molėtų rajono savivaldybės tarybos 2021 m. sausio 28 d. sprendimu Nr. B1-1 „Dėl Molėtų rajono savivaldybės strateginio veiklos plano 2021–2023 metams patvirtinimo“, 03.3.2.3.4 priemonė „Darnaus judumo plano Molėtų mieste parengimas“;

Molėtų rajono savivaldybės administracijos direktoriaus 2021 m. vasario 17 d. teikimas Nr. B88-7 „Dėl atstovų delegavimo į darnaus judumo Molėtų mieste plano komitetą“;

VšĮ „Molėtų turizmo ir verslo informacijos centras“ 2021 m. vasario 17 d. raštas Nr. ..... „Dėl atstovų delegavimo“;

UAB „Molėtų autobusų parkas“ 2021 m. vasario 17 d. raštas Nr. ..... „Dėl atstovų delegavimo“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – sudaryta galimybė parengti Planą.

Neigiamų pasekmių nenumatoma.

**4. Priemonės sprendimui įgyvendinti**

Organizuoti Plano rengimo ir įgyvendinimo procesą, numatyti reikiamus finansinius išteklius Molėtų rajono savivaldybės biudžete.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Plano parengimui numatoma skirti 9 500 Eur savivaldybės biudžeto lėšų.

**6. Vykdytojai, įvykdymo terminai**

Molėtų rajono savivaldybės administracija, 24 mėn.